25. schôdza NR SR - 6.deň - B. popoludní
Dátum: 2013-10-23
Poslanec: Hlina, Alojz (-)
Druh vystúpenia: Vystúpenie v rozprave

Vážená pani predsedajúca, vážený pán minister, vážené kolegyne, kolegovia, vážení občania, ja budem krátky pre túto chvíľu. Len chcem povedať aj vo svetle včerajších udalostí, že sa mi nepodarilo predniesť pozmeňujúci návrh. Všetko zlé je na niečo dobré, predložíme to ako návrh zmeny zákona. A chcem povedať, že v tejto filozofii, to znamená v umení možného, keď nemáte UNITAS, a bohviekedy bude, tak budeme pokračovať aj pri iných zákonoch, ktoré tu majú ísť nám. A tento zákon je tiež jeden z adeptov na to. To znamená, pripravíme pravdepodobne aj pre tento zákon znova čestné vyhlásenie o deklarácii toho, že je nevyhnutný. No tam, pán minister, drobnú poznámočku si neodpustím. Keby ste boli taký akože veľkorysý, tak otvoríte tú rozpravu, však, aby ste mi to dovolili predniesť, ale o veľkorysosti takejto môžeme rozprávať úplne na iných fórach, nie tu. Ale malo to význam. Aj včerajší deň mal význam pre dnešný deň. A preto som povzbudený do prípravy toho, aby sme išli touto filozofiou prehlásení, kým budete mať ten UNITAS, po vašom včerajšom vyjadrení, lebo včera zaznelo to, čo som potreboval počuť, to znamená, odborné sekcie vášho ministerstva vyhodnocovali náš pozmeňujúci návrh a neshledali chybu. Tu nezaznela žiadna ja neviem protiústavnosť, žiadna ochrana osôb, nič, neshledali chybu, našli to, bola to čisto len kozmetika. Čiže, výborne, naozaj som rád, že sme si prešli týmto procesom nejakého filtrovania cez odborné ustanovizne. Jurinová Erika, podpredsedníčka NR SR Pán poslanec. Aha, čakáte, rozumiem tomu. Nech sa páči. Hlina, Alojz, poslanec NR SR Áno, ja prípadne poinformujem vždycky, keď to takto preruším, nieže by som na niečo zabudol, ale však to sa aj tiež niekedy stane, ale to je preto, že počkám, kým tuná vedľa mňa na tej kamere nevidno, kým sa dohovorí, lebo my tu pracujeme systémom absolútnej neúcty, proste tu niekto sa rozpráva, tu niekto sa baví, telefonuje. Takže ja zo slušnosti počkám, kým dorozprávajú, a potom teda pokračujem ďalej. Nuž, naozaj, pán minister, výborne, som rád, že na tom pozmeňujúcom návrhu nebola zásadná chyba. Hovorte o politike, to znamená aj principiálne aj pre tento príspevok a iný príspevok, kde nevieme sa dopracovať k adresnosti. Tak, výborne, na prvý stupeň poďme hovoriť o čestných prehláseniach, super. A ja vás nechám sa v tej šťave vykúpať. A povedzte to tým vašim, prečo tým bohatým ľuďom nechcete dopriať ten luxus, aby si mohli vybrať, že napíšu prehlásenie, že to potrebujú, alebo nenapíšu ho a povedia, mávnu rukou, nepotrebujú ho. To som naozaj zvedavý na to zdôvodnenie tuná z úst trebárs pána Blahu. Na to si normálne počkám. Ak by som mal niekde kvôli tomu ísť, som ochotný tam ísť. To bude stáť za to, lebo v princípe pôjde o to, že vy budete musieť povedať, prečo nechcete upraviť zákony tak a adresnosť, ktorú neviete ináč upraviť aktuálne. Môžete tu ľudí lakovať, že to pripravujete. Viete, tu sa už pripravuje 20 rokov neviem čo všetko a vidíte, ako to dopadlo. Vy môžete zajtra, pozajtra, o mesiac hľadať určitú adresnosť v plytvaní alebo určitú adresnosť v prijímaní sociálnych dávok takýmto jednoduchým parametrom, ako je čestné prehlásenie, že toto potrebujem. Vynikajúco, teším sa a verím, že aj tu, keď mi vzdal česť pán Číž, že ma počúva, aj on sa teší, možno pánovi Blahovi pomôže v tom, ako zdôvodniť to, prečo nechcete dať podpísať bohatým ľuďom v tejto krajine, máte ich dosť, že potrebujú prídavky, že potrebujú rodičovský príspevok, že potrebujú kočíkovné. Teším sa na to, ako to budete vedieť zdôvodniť. Vy pracujete systémom, že viete zdôvodniť všetko, tak predpokladám, že aj tu sa niekto zhostí toho, že na to odborné zdôvodnenie nájde sa. A sa naň teším. Čiže avizujem, čo som avizoval, čo mi nevyšlo, ale dopracoval som sa k pozitívu, že ste nenašli chybu. Takže už nemôžete nabudúce prísť a povedať, že je tam chyba, lebo minule, včera ste ju nenašli. Tak budeme pokračovať v iných zákonoch a pripravíme ich. A teším sa na vysvetlenie najsociálnejšej zo sociálnych strán, ktoré kedy v týchto končinách pôsobili, ako budú zdôvodňovať, prečo nechcú zaviesť to, aby bohatí ľudia, tí bohatí z najbohatších, tí, ktorí sa, mimochodom, zdaňujú tam, kde ste vy hovorili, a tí vaši, ktorí vám tu posielajú svojich emisárov so zákonmi, mali možnosť byť solidárni s touto spoločnosťou a nevypýtať si tú dávku, nezobrať si tú dávku. Alebo keď skutočne to tak vnímajú, že ju potrebujú, lebo aj to čistenie čelného skla helikoptéry niečo stojí a za ten rodičovský príspevok to v tej čistiarni vyčistia, tak nech sa aspoň pod to podpíšu, že teda pre to ho potrebujú. Oni tam nenapíšu, že je to preto, ale to už si potom tá verejnosť, ktorá bude mať právo prístupu k informáciám, tam do toho puzzle o vašej skutočnej, ale skutočnej sociálnej politike doplní. Ďakujem pekne.